Helsinki-Vantaan lentokentällä oli vaaratilanne, pelastuslaitos varautui jopa maahansyöksyyn - Kotimaa | HS.fi
Helsinki-Vantaan lentokentällä oli vaaratilanne, pelastuslaitos varautui jopa maahansyöksyyn
Lentokone laskeutui turvallisesti laippaviasta huolimatta.
ATR 72 -lentokone kuvattuna syyskuussa 2017. (KUVA: Kimmo Taskinen / HS)
Julkaistu: 11.5. 8:24
11.5. 8:24
Helsinki-Vantaan lentokentällä oli lento-onnettomuuden vaaratilanne varhain lauantaiaamuna. Laskeutuvassa lentokoneessa oli laippavika, jonka vuoksi pelastuslaitos varautui mahdolliseen onnettomuuteen lähettämällä paikalle 11 paloautoa ja kolme sairaankuljetusyksikköä, kertoo päivystävä palomestari Harry Häyrinen https://www.hs.fi/haku/?query=harry+hayrinenKeski-Uudenmaan pelastuslaitokselta.
”Kone laskeutui ihan turvallisesti maahan”, Häyrinen kertoo.
Kyseessä oli kaksimoottorinen ATR 72 -potkuriturbiinikone, jossa oli 16 ihmistä. Koneessa oli myös 1 200 kiloa polttoainetta. Kyseistä konetyyppiä käytetään lähinnä lyhyiden matkojen lentoihin. Siihen mahtuu enimmillään noin 70 matkustajaa.
Pelastuslaitos menee aina varmuuden vuoksi paikalle, kun laskeutuvassa lentokoneessa esimerkiksi syttyy jokin varoitusvalo, jonka perusteella arvioidaan, että on onnettomuuden riski, Häyrinen kertoo.
”Menemme tällaisissa tapauksissa etupainotteisesti framille siltä varalta, että jotain sattuu”, hän sanoo. ”Olemme siellä kentän laidalla valmiudessa.”
Pelastuslaitos varautuu ilmailun vaaratilanteissa Häyrisen mukaan siihen, että pahimmillaan lentokone syöksyy maahan.
Vaaratilanteesta kertoi ensi Ilta-Sanomathttps://www.is.fi/kotimaa/art-2000006101811.html.